ky en kk ky ru ru ky ky ru ru ru bg ru ru ru en hbs_cyr ru ky hu ky ru ru ky mn ru ky ky ky ky ko ky ko ky ko ky ko ky ky ru ky ky ky ky be ky ru ky ky ky ky ky ky ky ky ky ky ky ky mn ky kk ky ky ky ky ky ky ky ky ky ky ky ky kk ky ky ky ky ky kk tyv ky ru mk ky ru ky ru
"Агым", 15.08.08 - 7-бет: Жаншерик...•
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
"Агымдын" кат куржуну адаттагыдай окурман журтунун арзуу каттарына, арман саптарына, бакытка балкыган, эстегенде жүрөк эзген окуя баяндарына, же бирөөгө болгон таарынычына, бугуна, көкүрөктө катылган сырына, көөдөндөгү кайгы-муңуна ачык. Аралык араңарды бөлүп турса да - жандүйнөңөр шерик болсун! Ал эми "Жаншерик" рубрикасы ортоңорго орток болсун.
Сен жөнүндө жазбайм дегем, бирок жазып жатам.
Сен жөнүндө айтпайм дегем, бирок айтып жатам.
Мен сенсиз үшүбөйм дегем, бирок үшүп жатам.
Мен сени күтпөйм дегем, бирок күтүп жатам.
Улуу сөздө уят жок, сүйбөй зор болгончо сүйүп кор бол. Турмуш менен чырлашып алым сабак айтышып көр. Анда да жеңилип жатканыңа арданбайсың. Анткени алмустактан бери арзуу сезимдери асыл издерин артынан аңдытканын тана албай келебиз.
Мага эчактан бери тааныш болуп калган кусалык бүгүн дагы ырахатсыз ыраактарга чакырып турат. Колума кош данек болуп кармалып, ууру мезгилге табышмак айтып тургансыйт. Түнүмдө, түшүмдө жол карадым. Чачылып калган сүйүүнүн жылдызын тере албай жүрөм. Түшүнүксүз тагдыр тамашасын түшүнүүгө аракет кылып турамын. Баары бир түбөлүгү табышмак экенин ким тана алат.
Бирөөнүн өзү, бирөөнүн сөзү баатыр болот экен. Сенин жасалма айтылган сөзүңө курсагым тойуп жүргөн күндөрүмдү эстесем арданам. Башкаларга сабак болобу, өзүмө сабат болобу - сага окшош бет кабы бетинде, арам ою этинде жүргөндөр менден башка баео кыздардын дүйнөсүнө чаң салбаса экен деп тилек кылып жүрөм.
Бир жалгыз гүл өстү жапайы талаага. Суктанган көздөр чөптөрдүн арасынан оңой тапкыс болуп жашынып алды. Бир мезгилде отоо чөптөр бийик-бийик көтөрүлүп өстү. Каран күн, гүлдүн сулуулугу көрүнбөй калбадыбы. Алабата, шыралжын, миңдубана, төөтикен, чырмоок деген жапайы чөптөрдүн арасында калып кор болгон гүлгө ичим тызылдап турат.
?Сүйүүм менин кайып учкан куш болуп…
Мен сенсиз жашай албай жашап жүрөм!
"Шарт" кирип келдиң да, учурашканчакты болбой жүзүмдөн аймалап, кепке келбей кучагыңа алдың (ушундай шарт жүргөнүң дайыма мага жакчу). Босогодо турган боюнча үн-сөзсүз бири-бирибизге оролуп, эриндерибиз эс-мас кыла сүйүшүп атты...
Кимибиз кимибиздин тагдырыбызга кирип алганыбызды билбейм, бирок, күтүү, сагыныч, эңсөө мүнөттөрү бүтпөй келет. Бал күндөргө балкып, сени менен далай мезгилди жашап келдим. Ошол күндөрдө сен мага жөн эле эрмегим, же кумарым эле эмес, жашоомдогу кандайдыр бир таянычым болуп келгенсиң. Көрүш-пөгөнүбүздөн бери канча убакыт өткөнүнө баам салганым жок, бирок, кайсы бир акын айткандай: "Мен сенсиз жашай албай жашап жүрөм!"
Жүргөн жерим дайыма азап менин,
Андай азап жарпымды жазат менин.
Жүрөк ооруйт, жатканым оорукана,
Жүрөгүмө чок салды казак келин.
Келбей жатты кечигип жарым дагы,
Келбей турду күйөөсү анын дагы.
Чогуу күтүп аларды терезеде,
Чоктой ысык бир сезим тамырлады.
Жанды сүйүү сөгүлүп таң сыңары,
Жаркыроодо махабат шам чырагы.
Кудайды да жолунан чыгарчудай,
Куудай назик айымдын ай чырайы.
Даба болгон жүрөктүн жаратына,
Далай сөзү дем кошот канатыма.
Макул дебей кантем, - дейт, - сүйөм десе,
Манасы бар кыргыздын баласына.
Таттуу сезим көңүлдө ырбап улам,
Таттуу тилин ансайын жыргап угам.
Окуп берем мен ага Шахановдун,
Оттой ысык махабат ырларынан.
Тили ширин эрким бүт жеңилүүдө,
Тиктей калсам ал деле демигүүдө.
Башым туман эрким жок кайрылууга,
Балкый түштү эрини эринимде...
Ынак болуп палата жанымдагы,
Ысык күндөр күн сайын жалындады.
Дарыгерим кубанат жылыш бар деп,
Даана чыгат күлкүсү анын дагы.
Жүрөгүмө бул күндө жылдыз жанды,
Жүр мени эстеп, бир чекке сыйгыз жанды.
Сен аркылуу урматтайын бүт казакты,
Мен аркылуу сүй а сен, кыргыздарды...
Улуттук жазуучулар союзунун мүчөсү
Бек, сени эң алгач 1990-жылы "Делбирим" деп ырдаган ырыңдан улам билгем. Бир күнү радио угуп отурсам, "Пирамидадан" сен ырдап атасың. Аябай таң калдым, себеби агезде "Пирамида" радиосу жалаң орус, чет мамлекеттик ырчылардын ырын берчү. Ага чейин сенин ырларыңды кыргыз радиолорунан, көчөдөн көп угуп жүрчүмүн. Атайын барып, кассетаңды сатып алдым. Ичинде жалаң аккордеон менен ырдаган ырларың экен. Арасынан "Эй, түн чүрөгү, мереспи ушунчалык кыздын жүрөгү" деген ырыңды угуп, "Эй түн чүрөгү, мереспи ушунчалык Бектин жүрөгү" деп которуп алып, өзүмчө кыңылдап ырдап жүрдүм. Себеби, бир жолу филармонияда өткөн концертиңе барып, күйөрман кыздардын көптүгүнөн жакындай албай, көтөрүп келген гүлүмдү колумду созуп араң берген элем. Көпчүлүк кыздардын бири катары мага көңүл деле бөлгөн жоксуң. Ошондо сени жакындан алгач көрүп, жүрөгүм "зырп" этти... Бир жолу гезит окуп отуруп, сени менен "Түз байланыш" болот деген жарыяны көрүп калдым. Эсиңде болсо керек, мен түз байланыштан сага деген сезимимди ачык айтып, жогорудагы Бектин жүрөгүнүн мерестигин ырдап бергем. Сен күлүп, автограф менен жазылган плакатыңды редакцияга калтырып кетээриңди айттың. Эгерде чындап аракет кылып, сени менен жакындан таанышып артыңан чуркасам, мүмкүн экөөбүздүн ортобузда сүйүү жанар беле деп ойлоп калам. Бирок, үйбүлө куруп калсак кызганчаактыгыман сени бир карыш жаныман чыгарбай, чыгарма-чылыгыңа да залакам тийип калышы мүмкүн болчу. Андан көрө, сага деген сүйүүм сакталуу жашасын дедим. Кайда болсоң да аман бол! Мени көрбөсөң да, Бишкекте сага арзыган, жүрөгүнүн түпкүрүндөгү сүйүүсүн аздектеп багып жүргөн айым бар экенин билсең болду.